ལྟེ་བ་སྐྱོན་བྲལ་པད་སྡོང་གི་རྩེར་ཨ་ལུང་ནི་ཐུགས་རྗེའི་རྒྱུན་ཐག་མི་ཆད་པར་ཡུན་རིང་དུ་སྐྱོང་ཞིང༌།རིན་པོ་ཆེ་སྣ་ཚོགས་ཀྱིས་བརྒྱན་པ་ནི་ས་ལམ་ཡོན་ཏན་གྱི་རྟོགས་པ་གོང་འཕེལ་དུ་འགྲོ་བ་དང༌།གཤང་ལྕེ་པད་མ་ཁ་འབུས་ཀྱི་ཚུལ་དུ་བཟོ་དབྱིབས་ལེགས་པས་བོན་སྒོ་བརྒྱད་ཁྲི་བཞི་སྟོང་འགྲོ་བ་ཡོངས་ལ་སྟོན་ཅིང་དེའང་གཙུག་སྐྱེས་རྭ་ལ་བྱས་པ་ནི།རིག་པ་བོན་སྐུར་ཆུབ་པའི་བརྡ།དར་སྣ་ལྔའི་འཕན་དར་གྱིས་བརྒྱན་པ་ནི།ཉོན་མོངས་དུག་ལྔའི་བདུད་ལས་རྒྱལ་བ།དཀྲོལ་ཚུལ་ཡང་སིལ་སྙན་གཅིག་པུར་དཀྲོལ་དུས་སྒྲུབ་གཤེན་གྱི་ཕྱག་གཡས་ཀྱིས་བསྣམས་ནས་དཀྲོལ་དགོས་ཤིང༌།འུར་ཆེན་རྔ་དང་ལྷན་དུ་དཀྲོལ་དུས་ཕྱག་གཡོན་པས་བསྣམས་ནས་དཀྲོལ།གཤང་རབསལས།གཤང་ངམ་ཁྲི་ལོ་སིལ་སྙན་ནི།།ཆེ་བ་གསེར་ཉིའི་ནུ་འབུར་ལས།།བྱུང་བའི་གླང་རེ་གཤང་ཆེན་དང༌།།འབྲིང་བ་སངས་པོའི་ནུ་འབུར་ལས།།བྱུང་བའི་ཁྲི་ལོ་གནམ་གྲགས་དང༌།།ཆུ་ལྕམ་རྒྱལ་མོའི་ནུ་འབུར་ལས།།བྱུང་བའི་ཁོལ་མོ་སིལ་སྙན་གྲགས།།ཞེས་དང༌།དང་པོ་ཡར་ལ་བཀྱགས་ཙམ་ན།།མེ་ཏོག་པདྨ་རྒྱས་པ་འདྲ།།སྒྲུབ་གཤེན་ཕྱག་ཏུ་བསྣམས་ཙམ་ན།།མཁའ་ལ་ཉི་ཟླ་ཤར་བ་འདྲ།།ཞེས་གསུངས་སོ།།